钦定古今图书集成/明伦汇编/官常典/第723卷 > 李涓
## 钦定古今图书集成/明伦汇编/官常典/第723卷 > 李涓

按《宋史忠义传》：“涓字浩然，驸马都尉遵勗曾孙也。以
荫为殿直，召试中书，易文阶，至通直郎，知鄂州崇阳
县。靖康元年，京城被围，羽檄召天下兵，鄂部县七，当
发二千九百人，皆未集，涓独以所募六百，锐然请行。
或谓盍徐之以须他邑，涓曰：‘事急矣，当持一信报天
子，为东南倡。而募士多市人，不能军，涓出家钱买牛’”
酒激犒之，令曰：“吾固知无益，然世受国恩，唯直死耳！
若曹知法乎？失将者死，钧之一死，死国留名，男儿不
朽事也！”众皆泣。即日引而东北过淮。蒲圻、嘉鱼二县
之兵始至，合而前至蔡，天大雪，蔡人忽噪而奔曰：“敌
至矣！”即结阵以待。少焉，游骑果集，涓驰马先犯其锋，
下皆步卒，蒙卤盾径进，颇杀其骑且走。涓乘胜追北
十馀里，大与敌遇，飞矢猬集，二县兵亟舍去，涓创甚，
犹血战，大呼叱左右负己，遂死焉，年五十三，士卒死
者六七。上官有忌涓者，胁亡卒诬已遁。明年，金兵去，
蔡人以其尸归。朝廷录其忠，赠朝奉郎，官其三子。